”Cruciații” au dominat autoritar liga a doua din Italia și au încheiat sezonul pe primul loc, reușind să promoveze direct. Cei doi internaționali români au avut prestații apreciate și sunt doriți în continuare la echipă.
Deși în ultima perioadă s-a vehiculat intens faptul că Dennis Man și Valentin Mihăilă ar putea pleca de la Parma în această vară, conducătorii clubului nici nu concep să se despartă de cei doi fotbaliști români.
Presa locală notează faptul că oficialii parmegiani au început negocierile pentru prelungirea contractelor scadente în vara anului 2025 și vor să le ofere fotbaliștilor o înțelegere pe încă 3 ani cu o mărire de salariu.
”După un astfel de sezon, mai ales al lui Man, agentul își propune să smulgă o prelungire de contract bună, conștient de faptul că se apropie și Campionatul European, cu 13 luni rămase din contractul ambilor jucători.
Dar dorința celor doi e clară: să continue la Parma și să experimenteze primul sezon în Serie A din postura de protagoniști, după apariția din urmă cu trei sezoane. ‘Cruciații’ oferă o creștere salarială și o prelungire de trei ani, din 2025, până în 2028.
Se lucrează la partea economică. În ciuda numeroaselor declarații care s-au făcut, contactele continuă cu succes și este evident obiectivul Parmei să închidă problema înainte de Campionatul European”, a scris Parma Live.
Dennis Man este curtat de Borussia Dortmund, iar FANATIK a scris în exclusivitate că impresarul Giovanni Becali s-a întâlnit cu conducătorii clubului german la partida de la Madrid cu Atletico, din sferturile de finală ale Champions League.
Apoi, agentul a confirmat la FANATIK SUPERLIGA faptul că s-a văzut cu șefii lui Dortmund, însă a precizat că nu există nimic concret. În plus, el a mărturisit că sunt negocieri cu Parma pentru prelungirea contractelor și se discută în principal pe viitoarele salarii ale jucătorilor.
Șansele ca și Valentin Mihăilă să continue cu Parma sunt destul de mari, mai ales că atacantul și-a exprimat clar dorința de a rămâne la echipă. Internaționalul român este convins că la formația italiană poate progresa cel mai mult.